Končno poročilo pooblaščenca za zaslišanje (1)

Zadeva AT.40182 – Pioneer

(2018/C 338/10)

(1) V osnutku sklepa, naslovljenega na podjetja Pioneer Europe N.V. („Pioneer Europe“), Pioneer GB Ltd in njuno končno obvladujoče podjetje Pioneer Corporation (skupaj, „Pioneer“), je bilo ugotovljeno, da je podjetje Pioneer kršilo člen 101 PDEU in člen 53 Sporazuma EGP s praksami, katerih cilj je bil omejiti možnost trgovcev na drobno, da neodvisno določijo svoje maloprodajne cene, in omejiti ozemlja, na katera bi lahko prodajali.

(2) Preiskava se je začela decembra 2013 z nenapovedanimi inšpekcijskimi pregledi v prostorih podjetja Pioneer Europe v Belgiji.

(3) Podjetje Pioneer je kmalu po inšpekcijskem pregledu izrazilo svoj interes za sodelovanje s Komisijo. Podjetje Pioneer je dne […] predložilo dodatne dokaze v zvezi z zadevnim ravnanjem.

(4) Komisija je 2. februarja 2017 začela postopek v smislu člena 2(1) Uredbe št. 773/2004 (2) zoper podjetji Pioneer Europe in Pioneer Corporation ter vse pravne osebe, ki jih ti podjetji neposredno ali posredno obvladujeta. Komisija je 7. februarja 2017 na podjetje Pioneer Europe naslovila zahtevo po informacijah, na katero je podjetje Pioneer Europe odgovorilo 27. februarja 2017.

(5) Podjetji Pioneer Corporation in Pioneer Europe sta […] predložili uradno ponudbo za sodelovanje („vloga za poravnavo“). Vloga za poravnavo vsebuje: — jasno in nedvoumno priznanje skupne in solidarne odgovornosti podjetij Pioneer Corporation in Pioneer Europe za kršitev, katere predmet, glavna dejstva, pravne opredelitve, vključno z vlogo podjetij, in trajanje sodelovanja v kršitvi, so na kratko opisani v povzetku. Podjetje Pioneer Europe je priznalo tudi odgovornost v imenu podjetja Pioneer GB Ltd, — navedbo najvišjega zneska globe, ki ga po pričakovanjih podjetij Pioneer Corporation in Pioneer Europe lahko uvede Komisija in ki bi ga v okviru postopka sodelovanja sprejeli, — potrditev, da sta bili podjetji Pioneer Corporation in Pioneer Europe ustrezno obveščeni o očitkih, ki jih namerava Komisija vložiti proti njima, in da sta imeli dovolj priložnosti, da Komisijo obvestita o svojih stališčih, — potrditev, da podjetji Pioneer Corporation in Pioneer Europe ne nameravata zahtevati dodatnega dostopa do spisa ali ponovnega ustnega zaslišanja, razen če Komisija ne vključi njune vloge za poravnavo v obvestilo o nasprotovanju in sklep, — dogovor o prejemu obvestila o nasprotovanju in končnega sklepa v angleščini.

(6) Komisija je 7. junija 2018 sprejela obvestilo o nasprotovanju, na katerega so se podjetja Pioneer Europe, Pioneer GB Ltd in Pioneer Corporation skupaj odzvala in ponovno potrdila svojo zavezo, da bodo upoštevala postopek sodelovanja, in potrdila, da obvestilo o nasprotovanju odraža vsebino vloge za poravnavo. Podjetja Pioneer Europe, Pioneer GB Ltd in Pioneer Corporation so potrdila, da ne želijo, da jih Komisija ponovno zasliši.

(7) Ugotovljena kršitev in globe, naložene v osnutku sklepa, ustrezajo tistim, ki so bile priznane in sprejete v vlogi za poravnavo. Znesek glob se zmanjša za 50 %, ker je podjetje Pioneer sodelovalo s Komisijo v obsegu, ki presega njegovo zakonsko obveznost do sodelovanja, tako da: (i) je predložilo dodatne dokaze, ki pomenijo precejšnjo dodano vrednost v primerjavi z dokazi, ki jih Komisija že ima, ker so ti dokazi v zelo veliki meri okrepili sposobnost Komisije, da dokaže kršitev, (ii) je priznalo kršitev člena 101 PDEU v zvezi z ravnanjem, in (iii) je opustilo nekatere procesne pravice, kar ima za posledico upravno učinkovitost.

(8) V skladu s členom 16 Sklepa 2011/695/EU sem preučil, ali se osnutek sklepa nanaša samo na nasprotovanja, v zvezi s katerimi so imela podjetja Pioneer Europe, Pioneer GB Ltd in Pioneer Corporation priložnost, da izrazijo svoja stališča. Ugotavljam, da je tako.

(9) Na splošno ugotavljam, da je bilo učinkovito uveljavljanje procesnih pravic v tej zadevi spoštovano.

Bruselj, 12. julija 2018 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18).